Bojan Pajtić je među najvećim donatorima svoje Demokratske stranke, SDPS Rasima Ljajića ima samo jednog donatora, a tek nedavno osnovana firma je Srpskoj radikalnoj stranci donirala tri miliona dinara. SPS ima najizdašnije donatore. Ovo je samo deo podataka koji se mogu naći u finansijskim izveštajima koje su sve stranke sem DSS-a predale Agenciji za borbu protiv korupcije u zakonskom roku do 15. aprila.

Prema analizi Insajder.neta, u 2015. stranke su se finansirale prevashodno iz javnih izvora i pojedinačnih donacija fizičkih lica. U izveštajima gotovo da nema pravnih subjekata, odnosno kompanija i preduzetnika koji su tokom prethodne godine pomagali rad stranaka.

Agencija za borbu protiv korupcije priprema konačan izveštaj o finansiranju stranaka u 2015. Koliko su ovi izveštaji pouzdani tek ćemo videti.

Kontrolom izveštaja za 2014. Agencija je utvrdila da je među stranačkim donatorima bilo primalaca socijalne pomoći, da su novac partijama davale firme gubitaši, kompanije koje su otvarane neposredno pre donacija, a gašene odmah nakon toga i da su stranke pomagale čak i predškolske ustanove i udruženja penzionera.

Prema rečima profesora Zorana Stojiljkovića, člana Odbora Agencije za borbu protiv korupcije, većina ovakvih sumnjivih transakcija teško je dokaziva i najčešće ostaje nekažnjena.

SPS ima najveće darodavce

Prema analizi Insajder.neta, najveće darodavce u prethodnoj godini imala je Socijalistička partija Srbije. Ona je među retkim strankama koje su imale podršku privrednih subjekata, pa se tako u izveštaju nalazi spisak od devet firmi koje su uplatile novac na račun SPS-a.

Najveću uplatu u 2015, od 1,2 miliona dinara, izvršila je kompanija One Time d.o.o. koja je prema APR-u osnovana sredinom 2014, a te godine je prihodovala 12.000 dinara. Tu su još i Probeton, Probanat, Leon sistem i Global Solutions, koje su SPS-u donirale više stotina hiljada dinara.

Rad Srpske radikalne stranke je u 2015. podržao s tri miliona dinara preduzetnik Vladimir Jovičić, koji je svoju firmu PR portir otvorio sredinom novembra te godine.

Od stranaka koje ulaze u Parlament, u svom izveštaju donacije pravnih lica navodi i Pokret socijalista. Oni su dobili oko 1,7 miliona dinara od ukupno 16 firmi među kojima su jedna pekara i dečja igraonica.

Samo tri frime su dale donaciju veću od 100.000 dinara, a to su Metalfer Steel Mill (100.000 dinara), ARMA Podvodka d.o.o. (314.273), OD FH Leontije Firićaski Leontije i ostali (157.600).

Među retkim strankama čiji je rad pomogla neka firma je i Socijaldemokratska stranka Borisa Tadića. Ona je od jedne pekarsko-ugostiteljske radnje, agencije za usluge reklamiranja i agencije za administrativne usluge ukupno dobila 333.950 dinara.

Simpatizeri im daju

Sudeći prema finansijskim izveštajima, većina partija nije dobijala donacije od privrednika, već isključivo od fizičkih lica.

Među 174 donatora SPS-a, 119 ih je uplatilo više od 200.000 dinara. Ipak, među donatorima stranke nema visokih partijskih funkcionera.

Ukupni prihodi stranaka u 2015. SNS 442.459.205,59

DS 115.316.622,34

SPS 206.031.062,91

SRS 44.926.617,10

LDP 1.702.287,90

SDS 39.195.203,76

PUPS 54.008.572,05

SDPS 30.894.888,48

Nova stranka 9.396.781,00

Jedinstvena Srbija 31.051.652,58

Pokret socijalista 6.789.462,05

Dveri 238.624,30 *iznosi su u dinarima

Među najvećim donatorima socijalista su Ivan Đoković, koji je za SPS izdvojio 770.000 dinara, Aleksandra Đanković 710.000 i Darko Jevtić 700.000.

Među onima koji su SPS-u dali 600.000 dinara su Ljubiša Dašić, Gojko Mićunović, Tatjana Poluševski, Slobodan Simonović, Marko Topo, dok je Spasoje Zvijer donirao 640.000.

S po 500.000 dinara SPS su pomogli Veselin Bojić, Miroslav Kopanja, Živan Obrenović, Goran Radić Slavko Šurbatović, Gojko Trkulja, a Nikola Dangubić i Borislav Ratić donirali su 550.000 dinara.

U Demokratskoj stranci neke od najvećih priloga donirali su sami članovi te partije.

Najveći prilog od 304.000 dinara DS je dobio od Edipa Šerifova, funkcionera stranke i predsednika Opštine Zvezdara. Lider DS Bojan Pajtić dao je za stranku 257.000 dinara.

Balša Božović je donirao 89.600, a Oliver Dulić i Dragan Šutanovac su stranku finansirali s po 62.400 dinara.

Dosta je bilo još nije stranka U registru Agencije za borbu protiv korupcije nema izveštaja Pokreta Dosta je bilo, ali kako ovaj pokret još nije registrovan kao politička stranka i nije bio u obavezi da podnese godišnji finansijski izveštaj Agenciji za 2015.

Liberalno-demokratska partija je tokom prošle godine primila samo dve donacije, i to u ukupnom iznosu od 125.000 dinara, dok je stranku Rasima Ljajića Sosijaldemokratska partija Srbije pomogao samo jedan donator, i to funkcioner stranke Ivan Bauer sa 48.000 dinara.

Među stranačkim liderima koji su pomogli sopstvenu stranku su i Aleksandar Vulin koji je Pokretu socijalista uplatio 60.000 dinara.

Srpska napredna stranka u svom najnovijem finansijskom izveštaju, pored budžetkih prihoda, navodi samo donacije simpatizera. SNS je od 47 građana dobio ukupuno 1.617.420 dinara.

Izuzev jedne donacije od 80.000, sve ostale se kreću u rasponu od 20.000 do 40.000.

Ko je u plusu, a ko u minusu

Od posmatranih 12 stranaka, SNS, SPS, PUPS, Jedinstvena Srbija, Dveri, Pokret socijalista i SRS poslovale su pozitivno, dok su veće rashode od prihoda imali DS, LDP, SDPS i SDS.

Zanimljivo je da je Nova stranka potrošila tačno u dinar onoliko koliko je i prihodovala 2015.

Koliko su stranke dobile iz budžeta

SNS 440.837.059,80

DS 99.993.629,61

SPS 95.060.763,38

SRS 3.543.929,60

SDS 37.676.469,10

LDP 1.576.839,62

PUPS 49.083.069,30

SDPS 30.754.070,64

Nova stranka 8.508.741,00

Jedinstvena Srbija 28.675.377,90

Pokret socijalista 1.646.067,23

Dveri 27.904,30 *iznosi su u dinarima

Najviše sredstava na računu ostalo je SNS-u, koji je prošle godine imao prihod od 442.459.205, a ukupne rashode u iznosu od 221.831.792 dinara.

S druge strane, LDP je potrošio skoro tri puta više novca nego što je sakupio. Njihovi prihodi bili su 1.702.287, a troškovi 4.532.363 dinara.

Najviše novca prema zakonu, iz budžeta je dobila Srpska napredna stranka i ta sredstava iz javnih izvora finanisranja čine gotovo sav prihod stranke u 2015.

SNS navodi u svom izveštaju još samo donacije simpatizera u iznosu od 1.617.420,00. Prema finanijskom izveštaju, SNS nema prihode od donacija pravnih lica, od članarine, kao ni imovine.

Za razliku od njih, SPS od imovine je tokom prošle godine prihodovao čak 50.668.617 dinara.

Kada je reč donacijama fizičkih lica, najviše novca tim putem dobio je takođe SPS - ukupno 45.278.896, zatim DS - ukupno 12.532.026.

Najviše novca od članarina sakupila je Srpska radikalna stranka - 5.609.140,00. Prihode od članarine u svom izveštaju naveli su još samo SDS, DS, Nova stranka, PUPS i SPS.

Jelena Janković